אזיליה בנקס

אזיליה אמנדה בנקס (באנגלית: Azealia Amanda Banks; נולדה ב-31 במאי 1991) היא ראפרית, זמרת, פזמונאית ושחקנית אמריקאית. כבר בגיל צעיר התעניינה בנקס במוזיקה ובתיאטרון ולמדה בתיכון לה גוארדיה לאמנויות הבמה. בשנת 2008 אימצה בנקס את השם "$Miss Bank", החלה לפרסם שירים שלה דרך הרשת החברתית מייספייס ולאחר מכן, בגיל 17, הוחתמה בנקס בחברת התקליטים "XL Recordings". מאוחר יותר הוחתמה בנקס בחברות התקליטים אינטרסקופ ופולידור. הסינגל הראשון של בנקס "212", בהשתתפות לייזי ג'יי, יצא לאור בשנת 2011 כחלק מהמיני-אלבום הראשון של בנקס, 1991. אזיליה אמנדה בנקס נולדה ב-31 במאי 1991. אמהּ של בנקס גידלה אותה ואת שתי אחיותיה בהארלם שבניו יורק, לאחר שאביה מת מסרטן הלבלב כשהייתה בת שנתיים. לפי בנקס, לאחר מות אביה החלה אמהּ להתעלל בה ובאחיותיה פיזית ומילולית: היא "חבטה בנו עם אלות בייסבול, דפקה את ראשנו בקירות ותמיד הייתה אומרת לי שאני מכוערת. אני זוכרת שפעם היא זרקה את כל האוכל שהיה במקרר כדי שלא יהיה לנו מה לאכול". בעקבות ההתעללות שעברה, בגיל 14 עזבה בנקס את בית אימה ועברה לגור עם אחותה הגדולה. כבר בגיל צעיר החלה בנקס להתעניין במשחק ושירה. בגיל עשר החלה בנקס להופיע במחזות זמר באוף ברודוויי ולמדה בתיכון "לה גוארדיה לאומניות הבמה" שבמנהטן. בגיל 16 נשלחה בנקס לאודישנים ל-TBS, ניקלודיאון וחוק וסדר, אך לא התקבלה. בנקודה זו החליטה בנקס לזנוח את קריירת המשחק, ובעקבות זאת החלה לכתוב שירי ראפ ו-R&B כפורקן יצירתי. במקום לסיים את לימודיה בתיכון התמקדה בנקס בחלומה להיות זמרת. ב-9 בנובמבר 2008, בשם "$Miss Bank", פרסמה בנקס באינטרנט את השיר הראשון שהקליטה, "Gimme a Chance". באותה השנה הוחתמה בנקס בחברת התקליטים אקס-אל רקורדינגס, אך עזבה אותה לאחר מכן. בעקבות עזיבתה את חברת התקליטים XL Recordings, זנחה בנקס את השם "$Miss Bank" והחלה להשתמש בשמה, אזיליה בנקס, כשם הבמה שלה. באותה תקופה עברה בנקס למונטריאול, שם העלתה גרסאות דמו של שיריה, ביניהם השיר "L8R" וקאבר לשיר "Slow Hands" של אינטרפול. לאחר שפג תוקפה של הוויזה הקנדית שלה, חזרה בנקס לניו יורק, שם התפרנסה ממכירת מחזיקי מפתחות במועדון ג'אז במנהטן ומריקוד במועדון חשפנות בקווינס. בנקס תיארה את התקופה הזו בחייה ואמרה כי "בתקופה הזאת הייתי ממש מדוכאת, לא היה לי מנהל, לא היה לי בן זוג, לא היו לי חברים ולא היה לי כסף. עבדתי במועדון חשפנות וניסיתי לא לומר את המילים הלא נכונות ולהיגרר לריב עם הבנות". בספטמבר 2011 פרסמה בנקס הורדה חינמית לשיר "212", שיצא לאור כסינגל הראשון שלה מהמיני-אלבום הראשון שלה "1991". הסינגל זכה להצלחה במצעדי סינגלים של מדינות אירופה, ביניהן בריטניה, שם הגיע למקום ה-12. פחות משנה לאחר מכן, ב-28 במאי 2012, יצא לאור המיני-אלבום "1991", שהגיע למעמד פלטינה באוסטרליה, ובנוסף באותו החודש הודיעה בנקס על כוונתה להוציא מיקסטייפ בשם "Fantasea". המיקסטייפ פורסם בעמוד הטוויטר של בנקס ב-11 ביולי באותה השנה. בשנת 2012 הודיעה בנקס כי אלבום האולפן הראשון שלה יקרא "Broke with Expensive Taste" וציינה כי צפויים להכלל בו שיתופי פעולה עם טוקו יאסאדה, תיאופילוס לונדון, קווין חוסיין ואריאל פינק. לפי בנקס, הסינגל הראשון מהאלבום היה אמור להיות השיר "Miss Amor", אך לבסוף, בינואר 2013, הוחלט להוציא את השיר "Yung Rapunxel" במקומו, שיצא לאור במרץ באותה השנה דרך SoundCloud. במאי 2013 הודיעה בנקס כי השיר "ATM Jam" בהשתתפות פארל ויליאמס צפוי לצאת לאור כסינגל השני מהאלבום. השיר יצא לאור כחודש לאחר מכן, אך לאחר הוצאתו הודיעה בנקס כי השיר לא יופיע באלבומה. באוגוסט 2013 הודיעה בנקס כי היא מתכננת להוציא מיקסטייפ נוסף שיהווה המשך למיקסטייפ הקודם שלה "Fantasea", שיקרא "Fantasea II: The Second Wave". בפברואר 2014 הודיעה בנקס כי אלבומה צפוי לצאת לאור במהלך הקיץ של אותה השנה. הסינגל השני מאלבומה, "Heavy Metal and Reflective", יצא לאור ב-28 ביולי 2014 דרך חברת התקליטים של בנקס, Azealia Banks Records. הקליפ לשיר, שפורסם בערוץ היוטיוב של בנקס ב-5 באוגוסט, מציג באופן סמלי את שחרורה של בנקס מחברת התקליטים בה הייתה חתומה עד הוצאת השיר, אינטרסקופ רקורדס. כחודש לאחר מכן, ב-23 בספטמבר, יצא לאור הסינגל השלישי מהאלבום, "Chasing Time". אלבום הבכורה של בנקס יצא לאור ב-6 בנובמבר 2014 לחנות האייטונס ללא הודעה מוקדמת. בריאיון למגזין NME הודיעה בנקס כי היא כעת סיימה חצי מהעבודה על אלבומה הבא, "Business & Pleasure", וכי הוא צפוי לצאת לאור בשנת 2016. בפברואר 2015 הצטלמה בנקס בעירום למגזין "פלייבוי". ב-26 במאי פורסם באתר מגזין המוזיקה בילבורד כי בנקס צפויה להופיע בסרט הדרמה המוזיקלית "Coco" של הראפר ריזה. באוגוסט 2015 הודיעה בנקס בחשבון הטוויטר שלה על כוונתה להוציא מיקסטייפ בספטמבר באותה השנה, ומאוחר יותר, במרץ 2016, להוציא את אלבום ההמשך למיקסטייפ הראשון שלה "Fantasea". בפברואר 2016 הוציאה בנקס את הסינגל "The Big Big Beat" מהמיקסטייפ השני שלה, Slay-Z, שיצא לאור ב-24 במרץ 2016. המיקסטייפ פורסם תחילה להורדה בחינם, וביולי 2017 יצא מחדש דרך חנות האייטונס ושירותי הסטרימינג תחת חברת התקליטים העצמאית של בנקס, Chaos & Glory. בגרסה המחודשת כלל המיקסטייפ את רצועת הבונוס "Crown". השיר הופק על ידי המפיק הקנדי לוניס, שעבד עם בנקס גם במיקסטייפ הקודם שלה, Fantasea. בתחילת שנת 2017 השיקה בנקס חנות מקוונת בשם CheapyXO הכוללת מרצ'נדייז ומוצרי טיפוח מקוריים. בשנת 2017 שיחקה בתפקיד ראשי של קוקו בסרט המוזיקלי "אהבה בלי חרוזים", לצד קומון, ובבימויו של הראפר ריזה. ב-31 בינואר 2018 הודיעה בנקס כי חתמה על חוזה על סך מיליון דולר עם חברת התקליטים אנטרטיינמנט ואן. בהמשך השנה הוציאה בנקס מספר סינגלים נוספים, הראשון מביניהם הוא השיר Movin' On Up, שאותו ביצעה בנקס בסרט "Love Beats Rhymes". השיר יצא לאור כסינגל עצמאי ב-9 במרץ 2018. ב-6 באפריל 2018 הוציאה בנקס את השיר "Anna Wintour", שנועד להיות הסינגל הראשון מאלבומה הבא. ב-7 במאי 2018 הגיעה בנקס לישראל, והופיעה במועדון הבארבי שבתל אביב. לאחר הופעתה פרסמה בנקס שחוותה מספר מקרי גזענות במהלך שהותה בישראל, וכתוצאה מכך היא אינה מתכננת לחזור להופיע שנית. ב-6 ביולי 2018 פרסמה בנקס סינגל נוסף, "Treasure Island". ב-20 בדצמבר 2018 יצא לאור המיני-אלבום השני של בנקס, Icy Colors Change. אלבום זה הוא פרויקט חג מולד עליו עבדה בנקס משנת 2017, בה פרסמה את השיר Icy Colors Change. שבוע לפני הוצאתו, פרסמה בנקס גרסת כיסוי לשיר What Are You Doing New Year's Eve?, שהיוותה סינגל שיווקי לקידום האלבום. בשנת 2019, לאחר שעזבה את חברת התקליטים אנטרטיינמנט ואן, הודיעה בנקס בחודש מאי כי היא עובדת על פרויקט חדש בשם "Yung Rapunxel: Pt. II". הפרויקט פורסם ב-11 בספטמבר באותה השנה דרך ערוץ הסאונדקלאוד של בנקס, כרצועה באורך של כחצי שעה המורכבת ממספר שירים מחוברים. מאוחר יותר באותה השנה הסירה בנקס את הרצועה מהערוץ. ב-16 בדצמבר 2019 פרסמה בנקס את השירים "Count Contessa" ו-"Pyrex Princess" בשירותי הסטרימינג. השיר "Pyrex Princess" פורסם קודם לכן ב-22 באוגוסט 2018, אך הוסר בהמשך, והשיר "Count Contessa" פורסם לראשונה בשנת 2013 דרך ערוץ הסאונדקלאוד של בנקס כחלק מאלבומה העתידי "Fantasea II: The Second Wave", ואף פורסם קליפ לשיר בשנת 2015. בשנת 2020 השיקה בנקס את הפודקאסט שלה, "Cheapy's Two Cents", דרך אתר החנות CheapyXO, ופרסמה במהלך הרבעון הראשון של השנה מספר סינגלים דרך שירותי הסטרימינג. הסינגל הראשון היה גרסת הכיסוי של בנקס לשיר "Slow Hands" של אינטרפול, אותה פרסמה בנקס בשנת 2010 באופן עצמאי. אחריו פרסמה את השירים "Salchichón" ו-"1-800-Nu-Checks", שהופקו על ידי Onyx. ב-9 ביוני באותה השנה פרסמה בנקס את השיר "Black Madonna", בו משתתף לקס לוגר, כסינגל הראשון מאלבומה Business & Pleasure. בינואר 2013 הסתכסכה בנקס עם הבלוגר פרז הילטון בטוויטר. תחילה היה הוויכוח בין בנקס ובין הראפרית אנג'ל הייז, אך הילטון תמך בהייז וכינה את בנקס "כלבה בעלת עור פחם", ובתגובה כינתה בנקס את הילטון "הומו מתוסבך". הליגה ההומו-לסבית נגד השמצה טענה נגד אמירותיה של בנקס כי "ללא קשר לכוונותיה, מה שחשוב הוא המשמעות שניתנת למילה על ידי מי ששומע אותה והנזק שהדבר גורם". בנקס הגיבה על ההערה בהשוואה לשימוש במילה "כושי" בתרבות ההיפ הופ ואמרה "למה דברים כמו רציחות, מין ואלימות וכדומה מקבלים, וכשאני מכנה הומו לבן 'הומו' הרגשות שלו חשובים יותר". חודש לאחר מכן בנקס לקחה חלק בוויכוח נוסף כאשר פרסמה רמיקס לשיר "Harlem Shake" של המפיק באואר בהשתתפותה, אותו ביקש באואר למחוק. לאחר מכן העלתה בנקס מחדש את הרמיקס, יחד עם מיילים מבאואר המראים כי הוא אהב את הגרסה בה משתתפת בנקס, אך ביקש ממנה למחוק אותה כי רצה שהראפר ג'וסי ג'יי ישתתף בשיר במקומה. לאחר הוויכוח פרסמה בנקס בטוויטר הודעה המיועדת לבאואר, בה כתבה "אתה יכול לטבוע בהומוסקסואליות". בתגובה לכך ציין ארגון הלהט"ב כי בפעם האחרונה שהשתמשה בנקס בביטויים מהסוג הזה המכירות של אלבומה עלו ב-18 אחוזים. ב-8 ביוני 2014 התנצלה בנקס על אמירותיה. בשנת 2016 יצאה בנקס בהתכתבויות זועמות ובביטויים הומופוביים וגזעניים נגד הזמר הבריטי זאין מאליק, על עימות שהחל בטוויטר ובנוסף על דמיון במוצגים החזותיים בקליפ "LIKE I WOULD" של מאליק לקליפ של בנקס לשיר "Chasing Time". בפברואר 2021, בנקס הואשמה בכך שהעירה הערות טרנספוביות לאחר שהודיעה על אירוסיה לריידר ריפס. היא טענה שמאחר שהתארסה לאדם יהודי היא הפכה אוטומטית ליהודייה, ולאחר שאנשים ענו לה על כך, וכתבו שאירוסיה לא הפכו אותה ליהודייה, היא השוותה את אירוסיה לאנשים טרנסג'נדרים, ואמרה שאם מישהו יכול לעבור ניתוח להתאמה מגדרית ולהזדהות כאישה, אז היא יכולה לקרוא לעצמה "יהודייה" אחרי שהתארסה ליהודי. היא גם כתבה שכל הנשים הטרנסיות היו "בחורים הומואים חתיכים עם המון איפור וניתוחים פלסטיים". ערך מורחב – דיסקוגרפיה של אזיליה בנקס 2014: Broke with Expensive Taste 2012: 1991 2018: Icy Colors Change 2012: Fantasea 2016: Slay-Z 2019: Yung Rapunxel: Pt. II אתר האינטרנט הרשמי של אזיליה בנקס ירדן בן אביב, נעים להכיר: אזליה בנקס, באתר ראש1. סהר שלו, איך הפכה אזליה בנקס ליקירת עולם האופנה, באתר הארץ, 22 באפריל 2013 איתי יעקב, אזליה בנקס: הליידי גאגא החדשה בשכונה, באתר Xnet‏, 27 באוגוסט 2012 אזיליה בנקס, ברשת החברתית פייסבוק אזיליה בנקס, ברשת החברתית אקס (טוויטר) אזיליה בנקס, ברשת החברתית אינסטגרם אזיליה בנקס, סרטונים בערוץ היוטיוב אזיליה בנקס, במסד הנתונים הקולנועיים IMDb (באנגלית) אזיליה בנקס, באתר אפל מיוזיק (באנגלית) אזיליה בנקס, באתר ספוטיפיי אזיליה בנקס, באתר סאונדקלאוד (באנגלית) אזיליה בנקס, באתר Last.fm (באנגלית) אזיליה בנקס, באתר AllMusic (באנגלית) אזיליה בנקס, באתר MusicBrainz (באנגלית) אזיליה בנקס, באתר דיזר אזיליה בנקס, באתר Yandex.Music (ברוסית) אזיליה בנקס, באתר Discogs (באנגלית) אזיליה בנקס, באתר Songkick (באנגלית) אזיליה בנקס, באתר Genius אזיליה בנקס, באתר בילבורד (באנגלית) אזיליה בנקס, באתר טיידל (באנגלית) זאק ברון, THE MAKING OF AZEALIA BANKS, פורסם באתר Spin ב-28 באוגוסט 2012 Azealia Banks, Taking Her Cues and Lyrics From the Street, פורסם באתר הניו יורק טיימס ב-1 בפברואר 2012 Hip-hop wild child Azealia Banks blows up a condom on controversial magazine cover that's been banned in seven countries Today In Hip-Hop: Azealia Banks Celebrates 22nd Birthday Azealia Banks Has Pop At XL Recordings, פורסם באתר The Quietus ב-5 בינואר 2012 Azealia Banks Posts 'Broke With Expensive Taste' Tracklist, פורסם באתר המגזין רולינג סטון ב-10 בספטמבר 2013 Azealia Banks Unleashes 'Yung Rapunxel' on First Single Azealia Banks: Hip-Hop Cash Princess, פורסם באתר פורבס ב-19 בפברואר 2014 Azealia Banks Shares New Single "Heavy Metal and Reflective", פורסם באתר פיצ'פורק ב-27 ביולי 2014 Free From Her Label, Azealia Banks Goes It Alone Stream: Full Studio Version of Azealia Banks' "Chasing Time" Is Out Azealia Banks Poses Nude for 'Playboy', פורסם באתר המגזין "בילבורד" Azealia Banks, Common & RZA Teaming for Musical Drama 'It Doesn't Have to Rhyme', פורסם באתר המגזין "בילבורד" ב-26 במאי 2015 ההודעה על הוצאת המיקסטייפ והאלבום בעמוד הטוויטר של בנקס Azealia Banks’ latest venture is soap for your butt—and people are loving it, The Daily Dot, ‏2018-09-20 (באנגלית) Watch Azealia Banks Show off Her Rapping Skills in 'Love Beats Rhymes' Clip: Exclusive, Billboard, ‏2017-11-27 Peter A. BerryPublished: February 1, 2018, Azealia Banks Lands $1 Million Deal With Entertainment One - XXL, XXL Mag (באנגלית) Evan Minsker, Azealia Banks Releases New Song “Movin’ On Up”: Listen, Pitchfork (באנגלית) רן ברנע, ‏הטראקים הטובים של השבוע, באתר ‏מאקו‏, 13 באפריל 2018 Azealia Banks’s “Anna Wintour” is a magnificent return to form, The FADER (באנגלית) וואלה! תרבות‏, אזליה בנקס תגיע להופעה ראשונה בישראל באביב הקרוב, באתר וואלה, 19 בפברואר 2018 אזיליה בנקס מזועזעת מהישראלים, באתר ‏מאקו‏, 9 במאי 2018 Azealia Banks: I will never ever go to Israel again, The Jerusalem Post | JPost.com Michelle Kim, Azealia Banks Shares New Song “Treasure Island”: Listen, Pitchfork (באנגלית) Azealia Banks Returns With "Yung Rapunxel: Pt. II" Mixtape, HotNewHipHop (באנגלית) COUNT CONTESSA (באנגלית), נבדק ב-2020-09-06 Watch Azealia Banks Walk Her Pet Pig, Dance On The Beach In "Count Contessa" Video, PAPER, ‏2015-12-09 (באנגלית) Azealia Banks Free Of Label And Looking To Join Interpol, Music Feeds, ‏2014-07-12 Hear Azealia Banks cover Interpol’s “Slow Hands”, The FADER (באנגלית) Azealia Banks dials up the heat on her new single “Salchichon”, The FADER (באנגלית) Jon Powell, Azealia Banks teams up with Lex Luger for "Black Madonna", REVOLT, ‏2020-06-11 (באנגלית) Super Excited about releasing the first single off Business & Pleasure!, www.facebook.com ברנדון סודרברג, Azealia Banks vs. Angel Haze: Worst Beef Ever, פורסם באתר Spin ב-7 בינואר 2013 Azealia Banks' homophobic slur aimed at Perez Hilton draws GLAAD condemnation Quote of the Day: Azealia Banks Swears That the Media Won't Tear Her Down Azealia Banks Posts Alleged Baauer Email Containing Praise for Her Version of "Harlem Shake"(הקישור אינו פעיל, 19 בספטמבר 2017) Azealia Banks Promotes New Video, Suddenly Can't Stop Using Antigay Slur Azealia Banks attacks Zayn Malik in vile racist and homophobic rant after she accuses him of copying her ideas Azealia Banks Pays Homage to Rap Greats in ‘Chasing Time’ Video "Azealia Banks had a deeply transphobic response to a fan who told her she needed to convert to Judaism in order to become Jewish". Insider. 22 בפברואר 2021. נבדק ב-22 בפברואר 2021. {{cite web}}: (עזרה)